Mill-1 ta' April 2018 'il quddiem, l-Ewropej se jkunu jistgħu jaċċessaw il-kontenut online li jkunu abbonaw għalih f'pajjiżhom, ikunu fejn ikunu fl-UE. Il-Viċi President tal-Kummissjoni Andrus Ansip, il-Kummissarju Mariya Gabriel, il-Ministru Bulgaru tat-Trasport, it-Teknoloġija tal-Informazzjoni u l-Komunikazzjonijiet Ivaylo Moskovski u l-Membri tal-Parlament Ewropew Pavel Svoboda u Jean-Marie Cavada ħarġu din l-istqarrija: “Iċ-ċittadini huma fil-qalba tal-inizjattivi diġitali kollha tagħna. Sa mill-1 ta' April, tkun fejn tkun qed tivvjaġġa fl-UE, inti mhux ser titlef aktar il-films, is-sensiliet televiżivi, ix-xandiriet sportivi, il-logħob jew il-kotba elettroniċi favoriti tiegħek, li tkun abbonajt diġitalment għalihom f'pajjiżek. Ir-regoli se japplikaw għas-servizzi bi ħlas, iżda fornituri ta' kontenut b'xejn jistgħu jissieħbu. Il-fornituri ta' kontenut online se jibbenefikaw ukoll mir-regoli l-ġodda. Mhux se jibqa' jkollhom jixtru liċenzji għal territorji oħrajn fejn l-abbonati tagħhom ikunu qed jivvjaġġaw. It-tneħħija tal-fruntieri, li kienu ilhom ma jħallux lill-Ewropej jivvjaġġaw bl-abbonamenti tal-midja u l-kontenut diġitali hija suċċess ieħor tas-Suq Uniku Diġitali għaċ-ċittadini tagħna wara l-abolizzjoni effettiva tat-tariffi tar-roaming, li l-konsumaturi fl-Ewropa kollha ilhom igawdu minn Ġunju 2017. Ir-regoli l-ġodda tagħna jindirizzaw direttament l-imġibiet u d-drawwiet l-ġodda fost iċ-ċittadini Ewropej li jużaw teknoloġiji ġodda. Pereżempju, l-infiq tal-konsumaturi fuq is-servizzi ta' abbonament ta' vidjows żdied b' 113 % fis-sena bejn l-2010 u l-2014, u l-għadd ta' utenti b'56 % bejn l-2014 u l-2015. Huwa stmat ukoll li mill-inqas 29 miljun persuna, jew 5.7 % tal-konsumaturi fl-UE, jistgħu jagħmlu użu tal-portabbiltà transkonfinali, u ħafna iktar fil-ġejjieni — sa 72 miljun ruħ sal-2020. Barra minn hekk, kważi 60 % taż-żgħażagħ Ewropej jgħidu li l-fatt li jkunu jistgħu jivvjaġġaw bl-abbonament tagħhom huwa fattur importanti meta jagħżlu li jabbonaw għal servizzi online. Il-fatt li l-portabbiltà saret realtà jindirizza dan it-tħassib, u min-naħa l-oħra, ser jgħin lill-fornituri li jiżdied l-għadd ta' abbonati. L-ilħiq ta' ftehim dwar il-portabbiltà huwa riżultat tajjeb ħafna tal-kollaborazzjoni mill-qrib bejn l-istituzzjonijiet tal-UE u l-kumpaniji Ewropej u l-partijiet ikkonċernati; u għandna fiduċja sħiħa li x-xandara u l-pjattaformi se jieħduha bħala opportunità biex itejbu l-esperjenzi tal-utenti. Illum għamilna pass ieħor konkret lejn il-bini ta' Suq Uniku Diġitali veru u soċjetà Ewropea diġitali unita, aċċessibbli għaċ-ċittadini kollha tagħna u profittabbli għan-negozji tagħna.” Għal Aktar Informazzjoni Mistoqsija u Tweġiba Skeda informattiva Stqarrija mill-Viċi President Ansip wara l-votazzjoni fil-Parlament Ewropew